
Secţiunea | — Aspecte legislative privind funcţionarea Sistemului informatic 
de monitorizare a prezenţei la vot 


Sistemul informatic de monitorizare a prezenţei la vot, denumit în continuare 
SIMPV, a fost implementat în România în anul 2015, în baza prevederilor art. 114 din 
Legea nr. 115/2015 pentru alegerea autorităţilor administraţiei publice locale, pentru 
modificarea Legii administraţiei publice locale nr. 215/2001, precum şi pentru modificarea 
şi completarea Legii nr. 393/2004 privind Statutul aleşilor locali, cu modificările şi 
completările ulterioare. 

În conformitate cu prevederile Legii nr. 370/2004 pentru alegerea Preşedintelui 
României, republicată, cu modificările şi completările ulterioare, SIMPV este utilizat şi 
pentru desfășurarea alegerilor pentru Președintele României. 

În ceea ce privește SIMPV, prin prevederile art. 114 din Legea nr. 115/2015, cu 
modificările și completările ulterioare, se statuează faptul că: 

(1) Autoritatea Electorală Permanentă, cu_sprijinul Serviciului de Telecomunicaţii 
Speciale şi al Institutului Naţional de Statistică, asigură implementarea şi gestionarea Sistemului informatic 
de monitorizare a prezenţei la vot şi de prevenire a votului ilegal, pe baza datelor şi informaţiilor din Registrul 
electoral, Registrul secţiilor de votare şi listele electorale complementare. 

(2) Normele metodologice privind funcţionarea Sistemului informatic de monitorizare a 
prezenţei la vot şi de prevenire a votului ilegal, selecţia şi desemnarea operatorilor de calculator ai birourilor 
electorale ale secţiilor de votare se aprobă prin hotărâre a Autorităţii Electorale Permanente. 

(3) Pentru implementarea şi funcţionarea pe durata alegerilor a Sistemului informatic de 
monitorizare a prezenţei la vot şi de prevenire a votului ilegal se va utiliza, de regulă, infrastructura 
informatică deţinută de autorităţile administraţiei publice centrale şi locale, precum şi de unităţile 
de învățământ, sub coordonarea Serviciului de Telecomunicaţii Speciale. 


În conformitate cu prevederile art. 3 din Normele metodologice privind funcţionarea 
Sistemului informatic de monitorizare a prezenţei la vot şi de prevenire a votului ilegal, 
selecţia, desemnarea şi atribuţiile operatorilor de calculator ai birourilor electorale ale 
secţiilor de votare, verificarea corelaţiilor din procesele-verbale de consemnare a 

rezultatelor votării, precum şi condiţiile de înregistrare audiovideo a operaţiunilor 
efectuate de către membrii birourilor electorale ale secţiilor de votare pentru numărarea 
voturilor, aprobate prin Hotărârea Autorităţii Electorale Permanente nr. 36/2019, cu 
modificările și completările ulterioare, denumite în continuare Norme, 
SIMPV are următoarele funcționalități: 

a) facilitează verificarea îndeplinirii condiţiilor prevăzute de lege pentru exercitarea dreptului de vot; 

b) semnalează cazurile în care este posibil ca actele de identitate ale alegătorilor să se afle în afara 
perioadei de valabilitate; 

Cc) semnalează cazurile în care, potrivit evidenţelor prevăzute de art._4, persoanele care se prezintă 
la vot nu au drept de vot sau figurează cu interdicții de exercitare a dreptului de vot; 

d) semnalează cazurile în care alegătorii care se prezintă la vot figurează că au mai votat; 

e) semnalează cazurile în care alegătorii figurează că au votat prin corespondenţă; 

f) asigură indicarea poziţiei la care alegătorul este înscris în lista electorală permanentă; 

9) urmăreşte unicitatea înscrierii în listele electorale, conform legii; 

h) asigură înregistrarea primirii documentelor de vot prin corespondenţă prin scanarea codurilor de 
bare înscrise pe plicurile exterioare; 

i) asigură preluarea semnăturilor alegătorilor care votează în străinătate pe terminalele informatice 
puse la dispoziţie de Serviciul de Telecomunicaţii Speciale; 

|) generează listele electorale suplimentare electronice pentru secţiile de votare din străinătate; 

K) agregă date statistice privind prezența alegătorilor la vot; 

I) asigură transmiterea de mesaje şi informări ale birourilor electorale sau ale autorităţilor şi 
organismelor prevăzute de lege; 

m) asigură înregistrarea audiovideo neîntreruptă a operaţiunilor efectuate de către membrii 
birourilor electorale ale secţiilor de votare pentru numărarea voturilor, 

n) asigură verificarea electronică a corectitudinii corelaţiilor dintre datele care urmează a fi înscrise 
în procesele-verbale privind consemnarea rezultatelor votării, generarea proceselor-verbale privind 
consemnarea rezultatelor votării în format electronic şi semnarea electronică a acestora prin intermediul 
certificatelor digitale puse la dispoziţie de Serviciul de Telecomunicaţii Speciale, precum şi transmiterea 
acestora către Sistemul informatic central; 

0) asigură fotografierea proceselor-verbale privind consemnarea rezultatelor votării, întocmite pe 
suport hârtie, precum şi transmiterea fotografiilor către Sistemul informatic central. 


Totodată, conform prevederilor art. 5 alin. (1) din Norme, SIMPV este compus din 
următoarele elemente principale: 
a) Sistemul informatic central; 
b) aplicația informatică pentru verificarea dreptului de vot, denumită în continuare ADV: 
Cc) Centrul de suport tehnic; 
d) infrastructura de comunicaţii; 


e) terminalele informatice din secţiile de votare, puse la dispoziție de către Serviciul de 
Telecomunicaţii Speciale; 


f) terminalele informatice din birourile electorale pentru votul prin corespondenţă, puse la dispoziţie 
de către Serviciul de Telecomunicaţii Speciale; 


9) terminalele telefonice distribuite preşedinţilor birourilor electorale ale secţiilor de votare din ţară de 
către Serviciul de Telecomunicaţii Speciale. 


Astfel, conform Normelor. 

- Sistemul informatic central reprezintă un ansamblu informatic complex 
compus din servere de baze de date, servere de aplicaţii informatice, echipamente de 
comunicaţii de date şi echipamente de protecţie împotriva incidentelor de 
securitate cibernetică şi staţii de lucru pentru administratori, asigurat şi administrat de 
Serviciul de Telecomunicaţii Speciale. Acesta funcţionează în centrele de date ale 
Serviciului de Telecomunicaţii Speciale şi în spaţii ale Autorităţii Electorale Permanente 
special destinate acestui scop. 

La Sistemul informatic central au _ acces reprezentanţii Autorităţii Electorale 
Permanente cu drept de administrator de aplicaţii şi acces la toate maşinile fizice sau 
virtuale care interacționează cu SIMPV în vederea verificării jurnalelor generate în 
timp real, atât de aplicaţii, cât şi de maşina fizică/virtuală pe care rulează acestea, 
persoanele nominalizate de aceasta, precum şi membrii Biroului Electoral Central. 
Reprezentanţii Autorităţii Electorale Permanente cu drept de administrator de aplicaţii au 
acces în timp real la lista operaţiunilor de validare realizată prin intermediul fiecărui 
terminal informatic. 

- ADV reprezintă un program informatic realizat şi actualizat de către specialiştii 
Serviciului de Telecomunicaţii Speciale conform cerinţelor Autorităţii Electorale 
Permanente, care asigură prelucrarea datelor de identificare ale alegătorilor culese de 
către operatorii de calculator şi compararea acestora cu datele deja înregistrate, respectiv 
cu evidenţele puse la dispoziție de Direcţia generală sistemul informaţional electoral 
naţional. 

- Infrastructura de comunicaţii reprezintă ansamblul de echipamente destinate 
asigurării accesului terminalelor informatice din localurile de vot la Sistemul informatic 
central. Prin intermediul infrastructurii de comunicaţii sunt asigurate în sediile secţiilor de 
votare următoarele tipuri de servicii utilizate pentru funcţionarea SIMPV: 

a) serviciile de Internet existente în sediile secţiilor de votare; 

b) serviciile de comunicaţii de date în reţelele de comunicaţii ale operatorilor 
publici; 

c) alte servicii de comunicaţii de date şi voce. 

- Terminalul informatic asigură îndeplinirea următoarelor funcţii principale: 

a) preluarea automată a datelor de identificare din zona de citire automată cu 
caractere identificabile optic din actele de identitate ale alegătorilor care se prezintă la 
vot; 

b) preluarea manuală a codurilor numerice personale ale alegătorilor care se 
prezintă la vot, în situaţia nepreluării acestora în condiţiile prevăzute la lit. a); 

c) citirea codurilor de bare înscrise pe plicurile exterioare utilizate la votul prin 
corespondenţă; 

d) preluarea semnăturilor alegătorilor care se prezintă la vot la secţiile de votare 
din străinătate; 

e) generarea listelor electorale suplimentare pentru secţiile de votare din 
străinătate şi semnarea electronică a acestora de către preşedintele biroului electoral al 
secţiei de votare; 

f) generarea listei alegătorilor prin corespondenţă ale căror documente pentru 
votul prin corespondenţă au fost recepționate în termenul prevăzut de lege, precum şi 
semnarea electronică a acesteia de către preşedintele biroului electoral pentru votul prin 
corespondenţă sau preşedintele biroului electoral al secţiei de votare din străinătate, 
după caz; 

9) filmarea operaţiunilor de numărare a voturilor şi de consemnare a rezultatelor 
votării; 

h) fotografierea proceselor-verbale privind consemnarea rezultatelor votării 
întocmite de birourile electorale ale secţiilor de votare şi birourile electorale pentru votul 
prin corespondenţă; 

i) verificarea corelaţiilor între datele înscrise în procesele-verbale privind 
consemnarea rezultatelor votării. 

În ceea ce privește îndeplinirea atribuţiilor privind funcţionarea SIMPV, Serviciul 
de Telecomunicaţii Speciale adoptă măsuri tehnice, operative şi de procedură, cu 
notificarea Autorităţii Electorale Permanente, potrivit următoarelor principii: 

a) confidenţialitate: asigurarea accesului la informaţii numai pentru persoanele 
autorizate în funcţie de competenţe; 

b) integritate: asigurarea exactităţii şi caracterului complet al informaţiilor, precum 
şi a metodelor de prelucrare; 

c) disponibilitate: asigurarea accesului la informaţii în termenul solicitat; 

d) identificare şi autentificare: asigurarea identificării şi autentificării tuturor 
persoanelor autorizate în mod corespunzător, în funcţie de competenţe, înainte de orice 
operaţiune; 

e) autorizare: autorizarea participanţilor în vederea accesării datelor din SIMPV 
în funcţie de competenţe. 

Totodată, Serviciul de Telecomunicaţii Speciale este autorizat să ia măsuri, cu 
notificarea Autorităţii Electorale Permanente, pentru prevenirea alterării sau pierderii 
informaţiilor şi asigurarea recuperării acestora în cazuri fortuite sau în cazuri de forţă 
majoră. 

În privinţa prelucrării datelor cu caracter personal, conform prevederilor art. 41 din 
Norme, AEP a împuternicit STS pentru prelucrarea datelor cu caracter personal din 
SIMPV, sens în care, în SIMPvV: 

- datele cu caracter personal prelucrate prin intermediul SIMPV nu sunt supuse 
publicităţii şi nu pot fi utilizate în alte scopuri decât cele prevăzute de prezentele norme 
metodologice; 

- datele cu caracter personal prelucrate prin intermediul ADV, precum şi jurnalele 
operațiunilor efectuate de către operatorii de calculator în ADV sunt stocate de către 
compartimentele de specialitate competente din cadrul Autorităţii Electorale Permanente 
şi de Serviciul de Telecomunicaţii Speciale pe toată durata necesară asigurării scopului 
şi obiectivelor SIMPV, precum şi pe durata prevenirii, combaterii şi sancţionării fraudelor 
electorale, cu respectarea dispoziţiilor Regulamentului (UE) 2016/679. 

De asemenea, la alegerile pentru Președintele României din data de 24 noiembrie 
2024, Biroul Electoral Central a stabilit prin Decizia nr. 151D/2024 privind organizarea 
activității de consemnare, verificare și centralizare a rezultatelor alegerilor pentru 
Preşedintele României din anul 2024, modul de utilizare al SIMPV și al Sistemului 
Informatic privind centralizarea Proceselor-verbale, denumit în continuare SICPV. 

La art. 22 din Decizie, este statuat faptul că fluxul general de centralizare a datelor 
pentru consemnarea corectă și în concordanță cu prevederile legale a rezultatului 
alegerilor este prezentat în Anexa nr. 1 la Decizie. Totodată, se statuează faptul că 
publicarea datelor completate în Formularul de verificare al corelațiilor din SIMPV (FVC) 
și a fotografiilor proceselor-verbale se va face după ora 21.00, ora României, în ziua 
votării. Acestea se vor publica pe site-ul https:// prezenta.roaep.ro/, atât la nivelul fiecărei 
secții de votare, cât și cumulat. Formularul de verificare al corelațiilor este procesul-verbal 
privind consemnarea rezultatelor votării, întocmit la nivelul fiecărei secţii de votare, 
completat pe terminalul informatic, care are atribuite multiple chei legale de control în 


SIMPV. 
& 

La art. 3 alin. (3) din Decizia BEC nr. 161D/2024 privind unele măsuri de publicare 
a datelor privind prezenţa la vot și rezultatele alegerilor pentru Președintele României din 
anul 2024, se stabilește faptul că pe pagina de Internet www.prezenta.roaep.ro se vor 
publica constant, pe toată perioada în care sunt deschise secţiile de vot, date privind 
prezenţa alegătorilor la vot colectate din SIMPV [...], după ora 21 (ora României), datele 
privind centralizarea rezultatelor alegerilor colectate din SICPV. 

La alin. (4) din Decizie se prevede faptul că la adresa www.prezenta.roaep.ro se 
vor publica în timp real, după închiderea secţiilor de votare, în baza informaţiilor furnizate 
de SICPV, date provizorii, parţiale şi finale privind rezultatele alegerilor. 


Secţiunea a l-a — Contextul actual 


"În spaţiul public s-a mediatizat faptul că procesul electoral pentru alegerea 
Președintelui României a fost influenţat de o serie de campanii realizate pe platforma 
TikTok sau pe alte rețele de socializare. Referitor la acest aspect, precizăm faptul că în 
combaterea dezinformării și a propagandei, STS nu are atribuţii legale. 

Infrastructura de servicii IT&C realizată de STS, conform atribuţiilor legale, pentru 
a asigura suportul AEP în desfășurarea procesului electoral constă în sistemele 
informatice SIMPV și SICPV, descrise tehnic în Secţiunea a Iil-a. 

De asemenea, în spațiul public au circulat idei referitoare la existența unor atacuri 
cibernetice care au avut ca ţintă infrastructura de servicii IT&C, pusă la dispoziție de către 
STS, pentru desfășurarea procesului electoral pentru alegerea Preşedintelui României. 

În acest sens dorim să subliniem faptul că: 

. prezenta.roaep.ro este un site static, accesibil din mediul Internet, care 
asigură transparenţa informațiilor cu privire la prezența populaţiei la vot și publicarea 
datelor provizorii, parțiale și finale privind rezultatele alegerilor. Datele sunt transmise de 
la nivelul bazelor de date către aplicația prezenta.roaep.ro, acesteia nefiindu-i permisă 
conectarea la SIMPV/SICPV. Fiind un site static, suprafaţa de atac este extrem de 
scăzută și nu este posibilă realizarea atacurilor care pot duce la alterarea datelor. 
Aplicația prezenta.roaep.ro a fost disponibilă permanent pe toată perioada desfășurării 
procesului electorale, iar, la nivelul infrastructurii, STS nu a identificat prelucrări 
neautorizate ale datelor publicate; 

a SICPV este un sistem izolat de Internet, care primește date referitoare la 
procesele-verbale din secţiile de votare, prin intermediul SIMPV. Aceste date sunt 
prelucrate de reprezentanții birourilor electorale și cei ai Institutului Naţional de Statistică 
în cadrul unei rețele private izolate, gestionate de către STS. La nivelul SICPV şi a reţelei 
private sus menționate, nu au fost identificate activităţi neautorizate; 

o Datele sunt transmise de la SIMPV către SICPV prin intermediul unei 
interfeţe programabile API pentru a filtra conexiunile care se pot realiza către rețeaua 
izolată a SICPvV. 

Pentru pregătirea procesului electoral, la nivelul STS s-au desfășurat procese de 
identificare a amenințărilor, evaluare a vulnerabilităților, analiza riscurilor, configurarea 
sigură, testarea de securitate cibernetică, precum și implementarea măsurilor pentru 
asigurarea detecţiei, protecţiei, răspunsului și recuperării în cazul incidentelor de 
securitate cibernetică. 

STS a implementat măsuri tehnice de detecție și protecţie împotriva atacurilor 
cibernetice, inclusiv a celor complexe tip APT, prin utilizarea unei soluţii, operaţionalizată 
și gestionată exclusiv la nivelul STS, care permite verificarea configurațţiilor sigure pe 
toate sistemele, detecția activităților malițioase, detecția ransomware, monitorizarea 
integrității fișierelor din sistemele informatice, detecția vulnerabilităţilor, analiza integrată 
și corelarea jurnalelor de securitate, precum și identificarea amenințărilor. 

În perioada desfășurării procesului electoral au fost identificate atacuri cibernetice 
de tip DDOS la nivelul infrastructuri IT&C, precum și la nivelul altor resurse din sfera 
guvernamentală. Atacurile la adresa infrastructurilor IT&C gestionate de STS au fost 
blocate cu succes, iar pentru celelalte au fost informaţi administratorii de sistem din cadrul 
instituţiilor afectate. 

La nivelul sistemelor de securitate cibernetică proprii nu au fost identificate indicii 
cu privire la compromiterea datelor aferente procesului de votare din SIMPV și SICPV. 


Secţiunea a lil-a — Descrierea tehnică a infrastructurii IT&C pusă la dispoziţie 
de către Serviciul de Telecomunicaţii Speciale pentru sprijinirea procesului 
electoral 


SIMPV este compus, la nivel tehnic, din: 

- Sistem informatic central — principal (operaţionalizat la sediul STS), format din 
echipamente de procesare, stocare și comunicații de înaltă performanţă; 

- Sistemul informatic central — rezervă (operaţionalizat la sediul BEC), format din 
echipamente de procesare, stocare și comunicații de înaltă performanţă; 

- Centrul de Suport Tehnic — CST, operaţionalizat la sediul STS; 

- Infrastructura de comunicații, administrată de STS; 

- Terminale informatice din secţiile de votare pe care rulează aplicaţia informatică 
pentru verificarea dreptului de vot — ADV, utilizate de operatorii desemnaţi de către AEP, 
cu instrumente asociate de management și de aplicare centralizată a măsurilor de 
securitate; 

- Terminalele telefonice distribuite președinților birourilor electorale ale secţiilor 
de votare, cu instrumente asociate de management și de aplicare centralizată a măsurilor 
de securitate; 

- Platforma de management a terminalelor mobile (MDM) — administrată de STS 
și care permite gestionarea centralizată a terminalelor mobile, restricționarea 
funcționalităților, blocarea și resetarea terminalelor în cazul furtului, precum și instalarea 
exclusivă a pachetelor software autorizate. Platforma este operaţionalizată în 
infrastructura proprie STS, iar codul sursă al soluţiei a fost supus unei evaluări interne de 
securitate cibernetică. 

SICPV este compus, la nivel tehnic, din: 

- Sistemul informatic central — principal (operaționalizat la sediul BEC), format din 
echipamente de procesare, stocare și comunicații de înaltă performanţă; 

- Sistem informatic central — rezervă (operaţionalizat la sediul STS), format din 
echipamente de procesare, stocare și comunicaţii de înaltă performanţă; 

- Aplicația SICPV - aplicaţie destinată centralizării și verificării proceselor verbale; 

- Infrastructura de comunicații privată (rețeaua VPN-INS) - mediul de comunicații 
privat, securizat, pus la dispoziție de către STS, în vederea accesării SICPV de către 
operatorii stațiilor de lucru din birourile electorale ierarhic superioare; 

- Stațiile de lucru - dedicate din cadrul birourile electorale ierarhic superioare, 
asigurate și gestionate de către INS. 


Secţiunea a IV-a — Măsuri proactive de securitate cibernetică realizate anterior 
desfășurări proceselor electorale 


La nivelul STS s-au luat următoarele măsuri de securitate premergătoare 
desfășurării proceselor electorale: 

e Stabilirea și implementarea configuraţiilor sigure (politici tehnice de 
securitate) pentru resursele IT&C administrate de STS, aferente SIMPV şi SICPV, 
dedicate sprijinirii proceselor electorale; 

* Stabilirea și implementarea mecanismelor de jurnalizare și detecție a 
atacurilor cibernetice complexe la nivelul resurselor IT&C administrate de STS, în 
vederea identificării acţiunilor neautorizate și a asigurării răspunsului la incidentele de 
securitate cibernetică; | 

* Stabilirea și implementarea mecanismelor de autentificare și autorizare a 
terminalelor informatice, folosind mecanisme de autentificare mutuală bazate pe 
certificate digitale, emise la nivelul STS. Ulterior autorizării terminalului, toate datele 
transferate între terminalul informatic și SIMPV, pe întreg traseul de comunicații, sunt 
vehiculate pe un canal criptat la nivel aplicaţie, realizat în urma procesului de autentificare 
mutuală. 

e Stabilirea și implementarea mecanismelor de monitorizare funcţională a 
resurselor IT&C administrate de STS; 

* implementarea mecanismelor de verificare a conformităţii configuraţiilor 
sigure realizate la nivelul resurselor de rețea, a sistemelor de operare și a terminalelor 
informatice din secţiile de votare; 

* Creșterea capacității infrastructurii de comunicaţii care deserveşte 
infrastructura ISP gestionată de STS pentru asigurarea rezilienței și a protecţiei la 
atacurile volumetrice de tip DDos; 

+ Testarea rezilienţei la atacurile cibernetice de tip DDOS (volumetrice şi nivel 
aplicaţie) pentru sistemele informatice publicate în Internet, în special pentru aplicaţia de 
informare a cetățenilor, prezenta.roaep.ro; 

* Stabilirea și implementarea unor măsuri destinate reducerii riscurilor 
specifice lanțurilor de aprovizionare prin: 

- notificarea operatorilor publici de comunicații și furnizorilor de energie electrică 
pentru asigurarea măsurilor operaționale în vederea asigurării continuității 
furnizării serviciilor din responsabilitate, în toate secţiile de votare organizate pe 
teritoriul României, precum și la sediul birourilor electorale; 

- notificarea autorităților publice centrale și locale pentru reducerea activităţilor care 
pot duce la afectarea infrastructurilor de comunicaţii publice sau private. 

* Evaluarea vulnerabilităților de securitate cibernetică privitor la resursele IT&C 
utilizate pentru sprijinirea proceselor electorale, activitate concretizată în 19 rapoarte tehnice 
de evaluare; 

e Implementarea unui sistem în tehnologie biockchain - în cadrul alegerilor 
prezidenţiale s-a utilizat infrastructura de blockchain dezvoltată de către STS, în 
colaborare cu mai multe autorități publice și organizaţii din mediul academic, pentru 
asigurarea controlului descentralizat. Informaţiile sunt transmise în timp real de 
infrastructura de blockchain dezvoltată de STS către infrastructura europeană EBSI, sub 
forma unei tranzacții ce conține numărul blocului și hash-ul (amprenta digitala) acestuia. 
Aceste tranzacții sunt afișate la adresa: 
https://blockexplorer_pilot.ebsi.eu/address/0x31E 1dD6529b63dC324c4Ef74442F9Db03 
c57 16bf/transactions. 

Infrastructura de blockchain este folosită în mod complementar în cadrul SIMPV și 
în cadrul SICPV. Această implementare tehnologică modernă are ca scop consolidarea 
rezilienței sistemului electoral din România, prin asigurarea trasabilității și sporirea 
încrederii cu privire la integritatea datelor. Mai mult decât atât, amprentele digitale ale 
acestor date au fost ancorate și în rețeaua de blockchain European Blockchain Services 
Infrastructure (EBSI), dezvoltată de către Comisia Europeană, asigurând astfel un nivel 
suplimentar de securitate și trasabilitate. 

În urma simulărilor generale care au avut loc în perioada 15-18.11.2024, efectuate 
în condiţii reale de funcţionare a sistemelor de comunicaţii, s-a constatat că 
echipamentele de comunicaţii nu au avut întreruperi de funcţionare, iar serverele din 
componența SIMPV/SICPV nu au avut valori de procesare mai mari față de regimul 
normal de lucru. 

În urma evaluării modului de implementare a SIMPV și SICPV, a rezultatelor 
simulărilor generale desfășurate la nivel naţional în perioada 15-18.11.2024, a testelor de 
funcționare, performanţă și de securitate desfășurate în perioada 15-18.11.2024, nu au 
fost identificate vulinerabilități sau disfuncţionalităţi care să determine un impact 
în ceea ce privește furnizarea în condiţii legale, optime și de securitate a serviciilor 
de comunicații și tehnologia informaţiei asumate de STS. 


Secţiunea a V-a — Activităţi desfăşurate în timpul procesului electoral 


SIMPV împreună cu aplicația ADV instalată pe tablete a deservit un total de 19.919 
secţii de votare cu următoarea distribuţie: 


a țară - 18.968 și 1 secţie votare pentru biroul de corespondenţă; 
e străinătate - 950 (din care 140 și cu atribuţii pentru primire plicuri 
corespondenţă). 


Terminale informatice din secțiile de votare au avut următoarea distribuţie corelat 
cu solicitările AEP de distribuire a mai multor terminale în anumite secții: 

. țară - 19.255; 

. străinătate - 7.460. 

Pe perioada procesului electoral au fost înregistrate următoarele autentificări în 
aplicația ADV: 

o țară -19.247 de conturi operator (8 operatori s-au autentificat și pe al doilea 
terminal informatic, primit ca urmare a deteriorării fizice sau nefuncţionării celui iniţial); 
. străinătate - 9.492 de conturi operator (la nivelul aceluiași terminal 


informatic s-au autentificat mai mulți operatori desemnați). 

Sistemul a intrat în producție începând cu data 19.11.2024, ora 15:00:00, moment 

în care a început scanarea plicurilor de corespondenţă în străinătate: 
AUSTRALIA SYDNEY SR-14 
AUSTRALIA CANBERRA SR-9 
AUSTRALIA MELBOURNE SR-10 

Primul plic a fost scanat în data de 20.11.2024, ora 13:03:27, în secţia 940 din 
CERNĂUȚI, iar ultimul a fost scanat în data de 22.11.2024, ora 07:32:30, în secţia 894 
din LOS ANGELES. 

Perioada de scanare a plicurilor de corespondenţă s-a încheiat vineri, 22.11.2024, 
ora 00:30, ora locală a fiecărei secţii de votare cu atribuţii în primirea plicurilor de 
corespondență. 

Perioadele de vot pentru secţiile din străinătate au fost: vineri 22.11.2024, 
intervalul orar 12:00 - 21:00, sâmbătă, 23.11.2024, intervalul orar 07:00 - 21:00, duminică, 
24.11.2024, intervalul orar 07:00 — 21:00, ora locală, iar pentru secţiile de votare din țară, 
duminică, 24.11.2024, intervalul orar 07:00 — 21:00, cu posibilitatea prelungirii conform 
prevederilor legale în vigoare. 

Conform jurnalelor de sistem aferente ADV, deschiderile de secție, 
încheierea votului, respectiv închiderea secțiilor s-au realizat conform perioadelor 
din legislaţie. 

Primul proces-verbal finalizat la nivelul ADV, în ţară, a fost la data de 24.11.2024, 
ora 21:16:04, în secţia SM-299, UAT SUPUR, localitatea RACOVA, iar ultimul a fost la 
data de 25.11.202, ora 16:02:46, în secția 693, București - Sector 4. 

Primul proces-verbal finalizat la nivelul ADV, în străinătate, a fost la data de 
24.11.2024, ora 12:01:33, în secţia SR-13, AUCKLAND, Noua Zeelandă, iar ultimul a fost 
la data de 25.11.2024, ora 12:40:49, în secţia SR-919, LONG VALLEY, NJ, USA, ora 
României. 

La nivelul SICPV au fost recepționate toate procesele-verbale transmise de 
pe tablete. Toate procesele-verbale din secţii au fost transmise în SICPV. 

Nu au fost identificate disfuncționalităţi în funcţionarea sistemelor 
informatice SIMPV, SICPV şi prezenta.roaep.ro. 

Pentru perioada desfășurării procesului electoral în cadrul secţiilor de votare, între 
19.11.2024, ora 15:00, și 25.11.2024, ora 07:00, ora României, au fost realizate 
următoarele activități: 


. Analiza evenimentelor de securitate cibernetică; 
. Blocarea atacurilor cibernetice; 
. Transmiterea automată a notificărilor către Ministerul Afacerilor Interne. 


Rezultatele au fost publicate începând cu ora 21:15, cu actualizare la minut, 
cumulând numărul de voturi ale fiecărui candidat din ultima versiune a proceselor-verbale 
din secţiile de votare. 

Procesele-verbale transmise din secţiile de votare au fost publicate pe site imediat 
ce au fost primite în SICPV, după cum urmează: 

Interval orar 


(ora României) Număr PV-uri 


înainte de 21 64 
21-22 3463 
22-23 9780 
23-24 3847 

0-1 1172 
1-2 727 
2-3 458 
3-4 229 
5-6 69 
6-7 41 
7-8 32 
4-5 148 
după 8 29 
TOTAL 20059 


Toate versiunile proceselor-verbale fotografiate în secţiile de votare, scanate 
sau generate de sistem au fost publicate pe site-ul prezenta.roaep.ro. 


Secţiunea a VI-a — Concluzii 


În urma evaluării modului de implementare a SIMPV și SICPV, a rezultatelor 
simulărilor generale desfășurate la nivel național în perioada 15-18.11.2024, a testelor de 
funcționare, performanţă și securitate desfășurate în perioada 15-18.11.2024, nu au fost 
identificate vulnerabilități sau disfuncţionalități care să determine un impact în 
ceea ce privește furnizarea în condiţii legale, optime şi de securitate a serviciilor 
de comunicații și tehnologia informaţiei asumate de STS. 

Toate punctele externe de acces în sistem, precum terminalele informatice, 
resursele de comunicaţii de acces din secţiile de votare și aplicaţiile specifice, au fost 
evaluate din prisma securității cibernetice anterior operaţionalizării și au fost 
monitorizate permanent înainte, în timpul și ulterior finalizării procesului electoral, 
de către echipe de administratori tehnici de sistem, precum și în cadrul centrelor 
operaționale de monitorizare a rețelei și a securităţii, organizate la nivelul STS, nefiind 
sesizate anomalii. 

Au fost întreprinse măsurile de minimizare a riscurilor de securitate prin 
remediere, actualizare a resurselor sau aplicare de măsuri complementare tehnice 
sau procedurale de securitate. 

Conform jurnalelor de sistem aferente ADV, deschiderile de secţie, 
încheierea votului, respectiv închiderea secţiilor de votare s-au realizat conform 
perioadelor prevăzute în legislaţia în vigoare. 

Reiterăm faptul că nu au fost identificate disfuncționalități în funcţionarea 
sistemelor informatice SIMPV, SICPV și a site-ului prezenta.roaep.ro. 

Totodată, toate procesele-verbale din secţiile de votare au fost transmise în 
SICPV și toate versiunile proceselor-verbale fotografiate în secţiile de votare, 
scanate sau generate de sistem, au fost publicate pe site-ul prezenta.roaep.ro. 

Conform legislaţiei în vigoare, precizăm faptul că procesul electoral se 
desfăşoară pe _ hârtie, acesta constituind baza de validare a întregului proces 
electoral, SIMPV/SICPV având rol de a întări transparenţa și de a asigura 
trasabilitatea procesului electoral. 

Președinții birourilor electorale au asumat, prin semnătură electronică 
calificată, faptul că toate fișierele în format A3, care conţin datele electronice din 
procesul-verbal și procesul-verbal fizic, scanat, au fost validate, verificate și 
confirmate. Aceste date electronice sunt cele utilizate în cumularea rezultatelor și 
au fost publicate pe site-ul prezenta.roaep.ro. 

Orice suspiciune de alterare a datelor la nivelul oricărei secţii de votare poate 
fi verificată prin compararea datelor electronice din sistemele informatice cu cele 
din procesul-verbal pe suport hârtie, completat și certificat prin semnătură olografă 
de către membrii secţiilor de votare. Totodată, menţionăm că modificările legale 
asupra proceselor-verbale de la nivelul birourilor electorale superioare secţiilor de 
votare au fost precedate de decizii de modificare emise de aceste birouri, datele 
fiind consemnate în versiuni noi ale proceselor-verbale, publicate pe site-ul 
prezenta.roaep.ro, împreună cu deciziile de modificare. 

În acelaşi timp, orice suspiciune privind alterarea datelor electronice de la 
nivelul SIMPV/SICPV se poate verifica și în sistemul blockchain, compus din noduri 
naţionale și europene. 

În timpul procesului electoral au fost blocate cu succes toate atacurile 
cibernetice identificate. 

Sistemele tehnice puse la dispoziţia AEP pentru sprijinirea procesului 
electoral nu au fost contestate de către partidele politice, de către reprezentanții 
societății civile, experţii electorali, observatorii electorali sau alți reprezentanți. În 
conformitate cu prevederile legale invocate, prin măsurile descrise în prezentul 
raport, instituția noastră și-a îndeplinit cu succes atribuţiile ce derivă din calitatea 
de autoritate competentă în domeniul securității cibernetice și nu există niciun fel 
de indiciu la nivelul instituției privind accesul neautorizat în SIMPV/SICPV!/ 
prezenta.roaep.ro, precum și nici cu privire la alterarea integrității datelor. 

